แบงก์ออมสินโอนเงินกว่า2พันล้านบาทให้คนจน
แบงก์ออมสินเผยโอนเงินให้ผู้มีรายได้น้อยตามนโยบายสวัสดิการแห่งรัฐแล้ว1,286,820 รายเป็นเงิน2,878,183,500บาท
29 ต.ค. 2565

แบงก์ออมสินเผยโอนเงินให้ผู้มีรายได้น้อยตามนโยบายสวัสดิการแห่งรัฐแล้ว1,286,820 รายเป็นเงิน2,878,183,500บาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ตามที่รัฐบาลได้ดำเนินการช่วยเหลือและจัดสวัสดิการให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ ซึ่งได้เปิดให้ลงทะเบียนตั้งแต่ วันที่ 15 กรกฎาคม ถึง 15 สิงหาคม 2559 เมื่อวันที่9ธันวาคม 2559 ธนาคารออมสินได้โอนเงินเข้าบัญชีผู้ลงทะเบียนที่ไม่ใช่เกษตรกรจำนวนทั้งสิ้น 1,013,023 ราย โดยโอนให้รายละ 3,000 บาท จำนวน 519,189 ราย รวมเป็นเงิน 1,557,567,000 บาท และโอนให้รายละ 1,500 บาท จำนวน 493,834 ราย รวมเป็นเงิน 740,751,000 บาท รวมเป็นเงินโอนให้แก่กลุ่มที่ไม่ใช่เกษตรกรจำนวน 2,298,318,000 บาท
เมื่อวันที่ 10 ธันวาคม 2559 ดำเนินการโอนเงินเข้าบัญชี ผู้ลงทะเบียนในส่วนที่เป็นเกษตรกร ที่มีจำนวนทั้งสิ้น 273,797 ราย โดยโอนให้รายละ 3,000 บาท จำนวน 112,780 ราย เป็นเงิน 338,340,000 บาท และโอนให้รายละ 1,500 บาท จำนวน 161,017 ราย เป็นเงิน 241,525,500 บาท รวมเป็นเงินโอนในกลุ่มที่เป็นเกษตรกรจำนวน 579,865,500 บาท ดังนั้น เมื่อรวม 2 วัน ธนาคารออมสิน ได้ดำเนินการโอนเงินให้จำนวน 1,286,820 ราย คิดเป็นเงินจำนวนทั้งสิ้น 2,878,183,500 บาท ทั้งนี้ สามารถตรวจสอบผลการรับโอนเงินได้ที่ www.epayment.go.th และ www.gsb.or.th อย่างไรก็ตาม ยังมีผู้ที่ลงทะเบียนกับธนาคารฯ ที่ผ่านการตรวจสอบคุณสมบัติจากกระทรวงการคลังแล้ว อีกประมาณ 8 แสนกว่าราย ที่สืบค้นไม่พบบัญชีเงินฝากจึงขอประชาสัมพันธ์ให้ผู้ที่ลงทะเบียนกับธนาคารออมสิน และผ่านการตรวจสอบคุณสมบัติที่ยังไม่มีบัญชีเงินฝาก ติดต่อสาขาของธนาคารออมสินที่ผู้ลงทะเบียนสะดวก เพื่อเปิดบัญชี และเมื่อเปิดบัญชีแล้วธนาคารฯ จะได้โอนเงินเข้าบัญชีให้ต่อไป